Pezsgők a Kakasban - Táncoló medve a bornapló
Demeter Zoltán Pezsgő 2013
Teljes egészében a rátkai Újhegy furmintja. Amolyan kristályvízre hajazó neutrális illat, halvány oxidált jelleggel. Szellőzve cukrozott gyümölcsök tűnnek fel, brióssal. Meglepően zamatos, édes íz, mintha sokkal több cukor lenne benne, mint a korábbi zero dosage kiadásokban, és valóban: 11 g/l. A szén-dioxidot viszont sajnos csak nyomokban érezni, (kitöltés után percekkel már) gyakorlatilag csendesboros jellege van, pláne ha a világ bármely elismert pezsgőjéhez hasonlítom (Ne hasonlítsam? Oké.) 5+
Kikelet Hárslevelű pezsgő 2013
Sokkal intenzívebb habzás. Az illat is kifejezőbb, hársas, felismerhetően stephanie-s, sárga gyümölcsös. Az íze kicsit zilált, rendezetlen benyomást kelt. Itt is megvan egyfajta „laposabb” csendesboros hangulat, de legalább a savak valamivel határozottabbak. 5+
Érezni ennek az illatában is némi oxidációt (ne lepődjünk meg ezen pezsgők esetében, nagyon sok időt töltenek palackban, úgy hogy az alapbor sokkal vékonyabb, mint a nagy csendesborok esetében...pont emiatt óriási művészet a jó pezsgő elkészítése). Ízre azonban végre egy szép, elegáns, pezsgő-szerkezetű ital: emelkedett, elegáns, finom, jó egyensúlyú, finom cukor és van stílusa, mindenekelőtt moderált pezsgése is! Szóval ez végre valóban pezsgő hangulatot áraszt. 6
Királyudvar Henye Pezsgő 2012
Klasszikus nem pezsgős év: forró, aszályos, savhiányos évjárat. Ennek megfelelően nagyon erőteljes oxidáció kezdte ki az egész bort. Kesernyés és édeskés ízek birkóznak benne, rendezetlen összképpel...4
Ca'Salina Prosecco
Murcis, illatban, megjelenésben (zavaros a kép, opálos) és bizony ízben is bizonytalan. Kifejezetten kesernyés, rövid, van egy játékos, kedves zamatossága, könnyedsége, de azért ezt a műfajt pont a makulátlan tisztaságáért, légiességéért kedvelem (legalábbis én). 3-4
Ferrari – Perlé Brut Trento 2006
Elegáns, finom, precíz, csiszolt pezsgő, igazán profi munka. Már az illat részletei, gazdagsága lenyűgöz. Ízben abszolút a világ elismert pezsgős stílusjegyeit hordozza magán. Bármikor szívesen innám és ráadásul eredeti, egyedi is. Remek buborékozás, kiváló textúra, kitűnő egyensúly és ízvilág. Mindenki elégedetten kacsintott össze. 6+
Eudald Massana Noya – Cava Reserve Brut Nature
Fáradt illat, gumis jelleggel. Az íz is egyértelműen túl van a csúcson (bár nekem Cava-k esetében nagyon sokszor van ilyen érzésem, ez lehet, hogy az én hibám). Egyszerre alkoholos és cukros ízek, egyensúlyi problémák és érettségbeli problémák mutatkoznak. 4
A Delamotte-nak mindig a törékeny kecsessége és kedvessége vesz le a lábamról. Pont így volt ez most is. Tiszta Champagne illat: briós és sok-sok virág. Krémes, finom, tökéletes egyensúlyú és zamatú pezsgő, noha Stéphanie-nak is igaza volt abban, hogy ez valójában egy laza belépőszintnek felel meg, az igazi mélységeket ne itt keresgéljük. Becsúszással 7
10-20 éves reserve borok alkotják 40 %-ban. A Charles Heidsieck 350-400 ezer palackot készít évente, amivel inkább kicsi-közepes méretű birtoknak minősül a borvidékén. Finom illat, tiszta kenyérhéj, toast. Ízben rendkívüli mélység. Finom ívek, hosszúság, rágható tartalom, de úgy hogy mégsem nehezül el. Nem véletlen, hogy alap brut champagne-ok közt mindig ez a világbajnok. 7+
Moet Chandon 2004 (Magnum)
Több más évjárattal együtt kóstoltam már pár éve egy masterclasson. Most is kiváló formában volt magnumból kóstolva. Egészen hihetetlen, hogy ezek a pezsgők 12 év után is ennyire élnek. „A kéntartalom játéka ez” – mondá Márkus Gyuri. Széna, fiatalos illat. Tele üde, friss, citrusos, gyümölcsös jeggyel, eleganciával. Kortalan egyensúly és szépség. Kifinomult, pontos, felismerhető reduktív stílussal. Ebből a magnumból is látszott, hogy ez a palackméret egyáltalán nem viseli meg annyira hosszú távon a pezsgőket, mint a sztenderd palack. Professzionális munka Champagne legnagyobb, mégis egyik legpatinásabb szereplőjétől. 8
Larmandier-Bernier Vieille Vigne de Cramant 2007
Oxidált hangulat ismét, toastos, karamelles illatok. Erős és nagy buborékok ízben, elég sok cukrot érezni benne, súlyos, hosszú ízű pezsgő, mely kissé nehézkes benyomást kelt összességében, de nagysága előtt azért meg tudok hajolni így is. 6+
Pol Roger Blanc de Blancs 2008.
A Pol Roger 1.6-1.7 millió palack pezsgőt készít évente. Amellett, hogy Churchill egyik kedvence volt, a mai napig az egyik legkiforrottabb, legmagabiztosabb, legszebb champagne-stílus is hozzájuk kötődik a fejemben. Virágos, briósos illat. Érezhetően nagy formában van. Erősek a buborékok, a savak pedig viszonylag nyersek, de talán ez a leghihetetlenebb, hogy ennyi idő után is mennyire vitális egy 2008-as pezsgő. A dosage 8 g/l, pont ideális. 7+
Tiszta illat, makulátlan és nagyon is élő bor. Megdöbbentő mélységek és szerkezeti gazdagság. Ahogy az ember kortyolja, újabb és újabb rétegei tárulnak fel, amit egy buborékos italtól soha nem várnék. Azt szoktam elmondani laikusok számára is és ez örökérvényűnek tűnik: amíg az ember nem kóstol végig egy ilyen pezsgősort a végén egy hasonló nagyágyúval, addig túlárazott, indokolatlan bohóckodásnak tűnhet ez az egész Champagne-sztori (Dom Perignonostul, Cristalostul, James Bondos bohóckodástul, mindenestül). A történelmiség, a hihetelen szakmaiság, precizitás azonban nagyon finom különbségeket érlelt ki pezsgő és pezsgő között, amit először tanulni kell, aztán megérteni, végül rácsodálkozni. A részletek. - Melyek Champagne-nál nálam kivétel nélkül 7 pontig elérnek. Kevés dolognál érzi igazán egyértelműen az ember, hogy „ez igen, ez itt most A Világ Legjobbja”. A Cristal kompex csillogása közben valami ilyesmi történik meg velünk. - Ha készen állunk rá (de csak akkor). 10
2004 2006 2008 2012 2013 BERECZ STEPHANIE BLANC DE BLANCS CAVA CHAMPAGNE CHARLES HEIDSIECK CRISTAL DELAMOTTE DEMETER ZOLTÁN EUDALD FERRARI FURMINT KIKELET KIRÁLYUDVAR KREINBACHER METHODE TRADITIONELLE MOET CHANFON PEZSGŐ POL ROGER PROSECCO SALINA SOMLÓ TOKAJ TRENTO